Псом япэ республикэм щыпсэухэращ IэнатIэкIэ къызэрагъэпэщынур
КъБР-м и Правительствэм и УнафэщI Мусуков Алий щэкIуэгъуэм и 9-м яIущIащ Китай ЦIыхубэ Республикэм и къэрал корпорацэхэм я лIыкIуэхэм — «China Petroleum Technology and Developmen Corporation» компанием и унафэщI Чжао Го, «Чайна Куньлунь Контрактинг энд Энжиниринг Корпорэшн» Китай компанием и унафэщI Чжоу Хуантан сымэ.
«ЭТАНА» промышленнэ комплекс иныр КъБР-м щыухуэным теухуауэ Китайм и компание нэхъ лъэщхэм иращIылIа зэгурыIуэныгъэм ипкъ иткIэ зэрызэдэлэжьэнум щытепсэлъыхьащ зэIущIэм.
— Проектыр, шэч хэмылъу, республикэм и экономикэм зиужьыным хуэщхьэпэнущ, — жиIащ Мусуков Алий зэIущIэр къыщызэIуихым. — Апхуэдэ проект ин Кавказ Ищхъэрэм щыIэкъым. Ар щедгъажьэм полимерым и закъуэ къыщыщIэдгъэкIы- ну тедухуами, иджырей проектымкIэ полимерым абдж къыхащIыкIыжрэ абы псы ирагъэхъуэжу тщIыну ди мурадщ.
«ЭТАНА» инвестицэ проектым урысей-китай зэпэщIэныгъэхэр нэхъри ягъэбыдэ-ну къызэрилъытэр къыхигъэщащ Правительствэм и УнафэщIым. А проект иныр ирагъэжьэныр къэралитIми къыщыщIагъэкI хьэпшыпхэр зегъэкIуэнымкIэ мы- хьэнэшхуэ зиIэ Iуэхуу къызэрилъытэм, цIыхухэр IэнатIэкIэ къызэгъэпэщыным, экономикэм и щытыкIэр ефIэкIуэным ехьэлIауэ абы куэдкIэ зэрыщыгугъым и гугъу ищIащ Мусуковым.
Ди республикэм щыщу ухуакIуэ компание 15-м нэблагъэ а ухуэныгъэм хэтыну тращIыхьащ. Мусуков Алий къызэрыхигъэщамкIэ, IуэхущIапIэр щаухуэкIи, хьэ-зыр хъуа иужькIи псом япэ IэнатIэкIэ къызэрагъэпэщынур республикэм щыпсэухэращ.
Чжао Го жиIащ къэралитIым я премьер-хэр хэту Iэ зыщIадза зэгурыIуэныгъэм лъэныкъуэхэм фIы къахудэкIуэну зэрыщыгугъыр. Апхуэдэ дзыхь къызэрырагъэзам- кIи фIыщIэ яхуищIащ бысымхэм.
— Къэбэрдей-Балъкъэрым щыпсэухэм апхуэдэ Iуэхутхьэбзэ яхуэтщIэныр ди деж- кIэ щIыхьышхуэщ. Сэ Урысейм куэдрэ сыщыIащ, ауэ фи деж иджы япэу сыкъакIуэу аращ. Кхъухьлъатэм сыкъызэрибэкъукIыу хуабагъ гуэр зыхэсщIащ, щIыналъэм и щIыуэпсым и дахагъэм, и цIыхухэр къызэрыгуэкIыу зэрыщытым сатхьэкъуащ. Сэ зэи сщыгъупщэнкъым Къэбэрдей-Балъкъэ-рым къыщызаха хьэщIагъэр. «ЭТАНА»-м и лэжьакIуэ гупым дахуэза иужькIэ къыдгурыIуащ ахэр Iуэхум гууз-лыуз яIэу зэрыбгъэдэтыр. Дыщогугъ проектыр республи-кэм щыпсэухэм я гъащIэр егъэфIэкIуэнымкIэ сэбэп хъуну, — жиIащ абы.
Чжао Го зи унафэщI компаниер къэрал 54-м щолажьэ, я къудамэхэр хамэ къэрал 73-м къыщызэрагъэпэщащ. Илъэс 20 хъуауэ ди къэралым щолажьэ, проект ин куэди ягъэзэщIащ.
«ЭТАНА» заводым и генеральнэ унафэщI Iэщын Сергей къызэхуэсахэр щигъэгъуэ-защ зэман кIэщIым къриубыдэу зэфIагъэкIа лэжьыгъэ иным. Къэрал мыхьэнэ зиIэ хъуа проектыр ирагъажьэмэ, промышленностым хэпщIыкIыу зэрызиужьынум и гугъу ищIащ Iэщыным. А проектыр щагъэзащIэкIэ гулъытэ хэха хуащIынущ щIыуэпсым и къабзагъыр хъумэным, абы ехьэлIауэ щыIэ хабзэхэм къагъэув мардэхэм тету Iуэхур къызэгъэпэща хъуным.
ЩОМАХУЭ Залинэ.
